कॉलेज में स्वयंसेवकों ने किया श्रमदान
बांगड़राजकीय महाविद्यालय की राष्ट्रीय सेवा योजना इकाइयों की ओर से सत्र 2015-16 का सात दिवसीय विशेष आवासीय शिविर के तहत सभी इकाइयों के स्वयंसेवक एवं स्वयंसेविकाओं ने समूह बनाकर श्रमदान कार्य करते हुए परिसर को प्लास्टिक मुक्त किया। स्वयंसेवकों ने अपने-अपने कार्यक्रम अधिकारियों के नेतृत्व में यह संकल्प किया कि वे सात दिवसीय शिविर में प्रतिदिन श्रमदान सत्र के दौरान स्वेच्छा से परिश्रम कर अपना दायित्व निर्वाहित करेंगे।
श्रमदान के पश्चात वार्तासत्र में कार्यक्रम अधिकारी चैनाराम मुंदलिया ने वर्तमान युग को प्रतिभाशाली युवा शक्ति के लिए वरदान वाला युग बताया। उन्होंने बताया कि संपूर्ण विश्व में हमारे भारत की बौद्धिक समृद्धि का कोई मुकाबला पहले कभी था और ना ही आज है। उन्होंने कहा कि सफलता के लिए कोई शार्टकट नहीं है।
इकाई प्रथम के कार्यक्रम अधिकारी वीके गौड़ ने बताया कि कोई भी कार्य तभी सुंदर एवं सौंदर्यपरक हो सकता है, जब उसे करने वाला अपनी संपूर्ण भीतरी शक्तियों के सशक्त उपयोग के साथ करता है। द्वितीय इकाई के कार्यक्रम अधिकारी अनिल कुमार तारड़िया ने सभी शिविरार्थी छात्र-छात्राओं को एक-दूसरे के प्रति सम्मान भाव रखने का आह्वान करते हुए बताया कि इस तरह की गतिविधियों का उद्देश्य देश-समाज में उत्तम संस्कारों का निर्माण करना है। स्वयंसेवक इकराम, मोसिम, हमीद, आर. हुड्डा, प्रेमाराम, सरिता, अनिता, भावना आदि ने भी विचार व्यक्त किए।
hin_Deva hin_Deva hin_Deva hin_Deva